PATVIRTINTA

Panevėžio r.

Paliūniškio pagrindinės mokyklos direktoriaus 2017 m. spalio 27 d.

įsakymu Nr. V-107

**PALIŪNIŠKIO PAGRINDINĖS MOKYKLOS MOKINIŲ ELGESIO TAISYKLĖS**

**I. SKYRIUS**

**BENDROSIOS NUOSTATOS**

1. Paliūniškio pagrindinės mokyklos (toliau – Mokykla) mokinių elgesio taisyklės (toliau – Taisyklės) reglamentuoja mokinių darbą ir vidaus tvarką mokykloje bei apibrėžia bendrąsias mokinių elgesio normas ir poveikio priemones.

2. Mokykla ugdo mokinių vertybines nuostatas, leidžiančias tapti doru, atsakingu ir patriotišku žmogumi, gebančiu gyventi ir kurti nuolat kintančiame pasaulyje.

3. Mokyklos mokinių elgesio taisyklių nuostatas reglamentuoja Lietuvos Respublikos švietimo įstatymas, Vaiko teisių konvencija, Švietimo ir mokslo ministerijos norminiai aktai bei kiti teisės aktai.

**II. SKYRIUS**

**MOKINIŲ TEISĖS IR PAREIGOS**

**4. Mokinys turi teisę:**

4.1. įgyti valstybinius standartus atitinkantį išsilavinimą;

4.2. mokytis savitarpio pagarba grįstoje, psichologiškai, dvasiškai ir fiziškai saugioje aplinkoje, turėti higienos reikalavimus atitinkantį mokymosi krūvį ir aplinką;

4.3. puoselėti savo tautos kalbą, kultūrą, papročius bei tradicijas;

4.4. į apsaugą nuo smurto, psichologinę, socialinę pedagoginę ir specialiąją pedagoginę pagalbą, profesinį orientavimą ir švietimo informacinę pagalbą;

4.5. lankyti mokytojų teikiamas konsultacijas;

4.6. sulaukęs 14 metų, savarankiškai pasirinkti dorinio ugdymo programą (etiką/tikybą);

4.7. pasirinkti mokyklos siūlomas neformaliojo švietimo programas, užsienio kalbą, dalykų modulius;

4.8. kreiptis rūpimais klausimais į mokyklos administraciją, mokytojus ir darbuotojus;

4.9. į nešališką mokymosi pasiekimų įvertinimą ir kitą su mokymusi susijusią informaciją;

4.10. naudotis mokyklos biblioteka, kabinetuose esančiu inventoriumi ir informacinių technologijų įranga mokymosi tikslais;

4.11. nemokamai gauti informaciją apie mokyklą, švietimo programas, mokymosi formas ir būdus;

4.12. dalyvauti mokyklos savivaldoje, teikti pasiūlymus mokyklos veiklos gerinimui;

4.13. turėti savo nuomonę ir ją ginti, tačiau gerbti ir mokytojo nuomonę, asmens laisvės žmogiškąją vertę ir požiūrį į gyvenimą, paremtą bendražmogiškų vertybių samprata;

4.14. dėl rimtų priežasčių tartis nerašyti kontrolinio arba kito atsiskaitomojo darbo, prieš pamoką pranešęs mokytojui ir susitaręs dėl atsiskaitymo datos bei laiko (priežasties rimtumą įvertina mokytojas);

4.15. gauti informaciją apie mokyklos programas, ugdymo planus, mokymo formas, mokinių pasiekimų vertinimo sistemą;

4.16. gauti padėką ar paskatinimą;

4.17. įstatymų nustatyta tvarka ginti savo teises;

4.18. į nuoseklų ir ilgalaikį socialinių ir emocinių kompetencijų ugdymą mokykloje.

5. **Mokinys privalo:**

5.1. sudarius mokymo sutartį, laikytis visų jos sąlygų, šių Taisyklių ir kitų mokyklos tvarką reglamentuojančių dokumentų reikalavimų;

5.2. mokytis pagal privalomojo švietimo programas iki 16 metų;

5.3. mokytis pagal savo gebėjimus ir poreikius Lietuvos Respublikos švietimo įstatymo nustatyta tvarka;

5.4. dalyvauti nuosekliose ir ilgalaikėse prevencinėse programose;

5.5. pagarbiai bendrauti su mokytojais, mokiniais ir kitais bendruomenės nariais, nepažeisti jų teisių ir teisėtų interesų; palaikyti švarą ir tvarką savo klasėje ir visoje mokykloje;

5.6. pastebėjus smurto ar patyčių atvejus, nedelsiant pranešti mokyklos socialiniam pedagogui, klasės vadovui, mokytojui, mokyklos direktoriui arba bet kuriam kitam mokyklos darbuotojui;

5.7. atsakingai elgtis virtualioje erdvėje, gerbti savo ir kitų privatumą bei teises;

5.8. palaikyti švarą ir tvarką klasėje, mokykloje;

5.9. valgykloje laikytis nustatytos tvarkos;

5.10. tausoti ir saugoti mokyklos turtą: inventorių, patalpas, baldus, vadovėlius ir knygas. Sugadinus ar sunaikinus turtą, atlyginti padarytą žalą mokyklos nustatyta tvarka;

5.11. lankyti mokyklą, nevėluoti į pamokas, stropiai mokytis, nepraleisti pamokų be pateisinamų priežasčių, mokyklos nustatyta tvarka pateikti praleistas pamokas pateisinantį dokumentą klasės auklėtojui;

5.12. turėti reikiamas priemones pamokoms;

5.13. pamokos metu laikytis mokytojo nustatytos darbo tvarkos, netrukdyti dirbti kitiems mokiniams, neužsiimti pašaline, nesusijusia su ugdymo procesu veikla;

5.14. rūpintis asmeninių daiktų saugumu, nepalikti vertingų daiktų be priežiūros;

5.15. rastus daiktus perduoti mokyklos administracijai;

5.16. gerbti savo valstybės istoriją, simbolius, vadovus, savo gimtąją kalbą ir kultūrą, neįžeidžiant kitų tautų pilietinių jausmų;

5.17. rūpintis geru mokyklos vardu;

5.18. išvykstant iš mokyklos grąžinti mokinio pažymėjimą, vadovėlius, iš bibliotekos paimtas knygas ir kitą mokyklos inventorių;

5.19. laikytis asmens higienos reikalavimų, į mokyklą ateiti švaria, tvarkinga apranga. Į kūno kultūros ir šokių pamokas atsinešti tinkamą aprangą ir avalynę;

5.20. nustatyta tvarka profilaktiškai pasitikrinti sveikatą ir pateikti sveikatos pažymėjimą.

6. **Mokiniui draudžiama:**

6.1. naudoti fizinę (mušti, stumdyti, spardyti ir pan.) ir psichologinę (tyčiotis, pravardžiuoti, grasinti, ignoruoti ir pan.) prievartą prieš mokinius ar kitus mokyklos bendruomenės narius;

6.2. mokykloje, jos teritorijoje ar išvykose turėti ir vartoti psichoaktyvias medžiagas (tabaką, alkoholį, narkotikus ir kt.) ar būti apsvaigus nuo jų;

6.3. turėti ginklų, nuodingų medžiagų, pirotechnikos gaminių ar kitų kenksmingų ir sveikatai pavojingų daiktų;

6.4. vartoti necenzūrinius žodžius, žaisti azartinius žaidimus, įžūliai ir provokuojančiai elgtis;

6.5. atsinešti pašalinius, su mokymusi nesusijusius daiktus;

6.6. pamokoje naudotis mobiliuoju telefonu, garso ir vaizdo technika be mokytojo leidimo;

6.7. pamokų metu išeiti iš kabineto (be mokytojo ar klasės auklėtojo leidimo), vaikščioti po mokyklą ir trukdyti mokytojams vesti pamokas;

6.8. pamokų metu, be mokyklos vadovų leidimo, išvykti iš mokyklos (ekskursijas, išvykas ir kt.);

6.9. šiukšlinti mokyklos patalpose ir jos teritorijoje, išdykauti, triukšmauti ir kt.;

6.10. atsinešti į mokyklą ar jos teritoriją garso ir vaizdo įrašus, spaudos leidinius, kurie skatina ar propaguoja žiaurų elgesį, smurtą, pornografiją;

6.11. filmuoti ar fotografuoti mokyklos bendruomenės narius ir viešinti jų atvaizdus negavus asmens sutikimo;

6.12. platinti informaciją apie asmenį be jo sutikimo per masines informavimo priemones, socialinius tinklapius internete;

6.13. niokoti mokyklos turtą, inventorių, mokymo priemones, asmeninius kitų asmenų daiktus.

**III. SKYRIUS**

**MOKINIŲ SKATINIMAS IR DRAUSMINIMAS**

**7. Mokiniai gali būti skatinami** už pasiekimus, lankomumą, dalyvavimą olimpiadose, konkursuose, varžybose bei aktyvų dalyvavimą klasės ar mokyklos veikloje.

8. **Mokinių skatinimo priemonės:**

8.1. padėkos raštai;

8.2. atminimo dovanos;

8.3. nemokamos edukacinės išvykos;

8.4. padėka, pagyrimas žodžiu;

8.5. viešas mokinio pagyrimas;

8.6. padėka raštu mokiniams, jų tėvams (globėjams, rūpintojams) – klasės auklėtojų, pedagoginių darbuotojų, mokytojų, mokyklos vadovų;

8.7. pagerbimas mokyklos stende;

8.8. pasiekimų viešinimas spaudoje, internetinėje svetainėje.

**9. Mokinių drausminimo priemonės:**

9.1. klasės auklėtojo, mokytojo pastaba žodžiu ar įrašas elektroniniame dienyne;

9.2.mokinio tėvų (globėjų, rūpintojų) informavimas žodžiu ar raštu;

9.3.svarstymas Mokyklos vaiko gerovės komisijoje;

9.4. svarstymas rajono Vaiko gerovės komisijoje;

9.5. teisėsaugos institucijų informavimas apie mokinio teisėtvarkos pažeidimus;

9.6. siūlymas tęsti mokymąsi kitoje mokymo įstaigoje.

**IV. SKYRIUS**

**BAIGIAMOSIOS NUOSTATOS**

10. Mokinius su šiomis Taisyklėmis pasirašytinai supažindina klasės auklėtojas mokslo metų pradžioje (rugsėjo mėnesio pirmąją savaitę).

11. Mokinių supažindinimas su Taisyklėmis fiksuojamas „Saugaus elgesio ir kiti instruktažai“ lape.

12. Tėvai (globėjai, rūpintojai) su Taisyklėmis supažindinami žinute elektroniniame dienyne su nuoroda į mokyklos internetinę svetainę.

13. Mokytojai pakartotinai supažindina mokinius su šiomis Taisyklėmis, jei pastebi, kad mokiniai nuolat nesilaiko jose reglamentuotų elgesio normų.

14. Taisyklės skelbiamos mokyklos internetinėje svetainėje [www.paliuniskis.panevezys.lm.lt](http://www.pazagieniumokykla.lt/).

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_